Spordiseaduse muutmise

seaduse eelnõu seletuskirja juurde

Lisa

**Kooskõlastustabel**

|  |  |  |
| --- | --- | --- |
| **Märkuse tegija** | **Märkuse sisu** | **Arvestamine / mittearvestamine** |
| **Eesti Linnade ja Valdade Liit** | Eesti Linnade ja Valdade Liit kooskõlastab spordiseaduse ja tulumaksuseaduse muutmise seaduse eelnõujärgmiste märkuste ja ettepanekutega.  Leiame, et eelnõust tulenevalt on avaliku ürituse ja spordiürituse piirid jätkuvalt hägused.  Eelnõu punkti 11 kohaselt muudetakse spordiseaduse § 20 selliselt, et lõige 1 loetleb, millised spordiüritused vajavad spordiürituse korraldamise luba. Viidatud lõike 1 punkti 4 kohaselt on kohustus taotleda spordiürituse luba muuhulgas ka kõrgendatud turvariskiga spordiüritustele. Eelnõu punktis 11 viidatud spordiseaduse § 20 lg 2 kohaselt on kõrgendatud turvariskiga spordiüritus:  1. millega kaasneb liikluse ümberkorraldamine;  2. kus pakutakse alkohoolseid jooke või toimub nende jaemüük, välja arvatud üritus, mis toimub alalise müügikohaga siseruumis;  3. mida korraldatakse selleks mitte ette nähtud ehitises või kohas või õhuruumis;  4. kus kasutatakse ajutist ehitist, näiteks tribüüni, lava, telki või muud suuremõõtmelist konstruktsiooni, või inimese elule ja tervisele ohtu kujutavat muud lisainventari;  5. kus kasutatakse pürotehnilisi tooteid või tehakse tuletöid.  Viidatud paragrahvi lõige 3 annab spordiseaduses nimetamata spordiürituste osas kohaliku omavalitsuse üksusele õiguse kehtestada spordiürituse korraldamise nõuded korrakaitseseaduse § 59 lõike 1 alusel kehtestatava määrusega (avaliku ürituste pidamise määrus).  Eelnõu alusel jääb ebaselgeks, kas liiklushäiringuga (nt kõnniteel peetud jooksuvõitlused, mis ei eelda mootorsõiduki liikluse ümberkorraldamist, aga võivad häirida kaasliiklejaid – jalakäijaid, jalgrattureid) jooksuvõistlus saab avaliku ürituse loa, kui kohaliku omavalitsuse ürituste kord seda nii reguleerib või kvalifitseerub see spordiüritusena seaduse eelnõu § 20 lg 2 p 1 alusel? Kas maastikukaitsealal asuval terviserajal peetava jalgrattavõistluse korraldamiseks tuleb võtta spordiürituse korraldamise luba seaduse eelnõu § 20 lg 2 punktide 3 ja 4 alusel, kuna maastikukaitseala ei ole mõeldud sellise ürituse korraldamise kohana ning stardipunktis kasutatakse inventarina telki? Need küsimused on jätkuvalt vastuseta.  Oma kirjas (02.06.23.) spordiseaduse ja tulumaksuseaduse muutmise seaduse eelnõu väljatöötamise kavatsuse kohta, tegime ettepaneku, et arvestades Tallinna linnas korraldatavate spordiürituste ja sportlike avalike ürituste hulka, on mh Tallinna linn avaldanud valmisolekut oma kogemuse põhjal panustada analüüsi ning kaasa mõtlema uute tingimuste ja nõuete sõnastamisel.  Kuna suur osa spordiüritustest peaks kvalifitseeruma avalike üritustena, mida reguleerib korrakaitseseadus, siis teeme veelkord ettepaneku arutada koos Siseministeeriumi ja Kultuuriministeeriumiga avaliku ürituse ja spordiürituse kokkupuutepunktid ning leida sellest johtuvalt parim võimalik lahendus mõlema ürituse reguleerimiseks. | 14.05.2024 toimus kohtumine Kultuuriministeeriumi, Siseministeeriumi, PPA ja Tallinna linna esindajate vahel, kus nimetatud teemasid arutati.  Kehtiva spordiseaduse kohaselt tuleb spordiürituse korraldamise luba taotleda vaid väga spetsiifiliste ja kõrgetasemeliste ürituste puhul ja seetõttu on KOVid oma spordiürituste regulatsioonid ette näinud KOV avaliku ürituse reeglites. Eelnõuga ühtlustame spordiüritusi kogu Eesti lõikes, kuid anname siiski võimaluse KOVidel oma kaalutlustest tulenevalt seada oma eeskirjades ka täiendavaid nõudeid. Ka „Korrakaitseseaduse kommenteeritud väljaanne“[[1]](#footnote-1) märgib, et kuna spordiüritus on üks ürituse alaliik, tuleks asuda seisukohale, et omavalitsus võib kehtestada lisanõudeid ka spordiüritustele, eeldusel, et see pole spordiseadusega vastuolus  Kui spordiürituse korraldaja soovib korraldada spordiüritust, kontrollib ta eelnevalt, kas tema korraldatav spordiüritus kuulub spordiseaduse kohaselt luba vajavate ürituste loetellu. Kui kuulub, siis esitab loa taotluse vastavalt spordiseaduse regulatsioonile. Kui spordiüritus ei kuulu spordiseaduse regulatsiooni alla, kontrollib korraldaja, kas KOV avaliku ürituse korraldamise reeglid näevad antud ürituse osas ette nõudeid ja esitab sel juhul loa taotluse vastavalt KOV volikogu määrusele. |
| **Eesti Paralümpiakomitee** | Palume täiendada Spordiseaduse uue § 11 lõike 1 sõnastust:  (1) Sportlane, treener, sportlase tugiisik, spordikohtunik, spordiorganisatsiooni või spordikooli töötaja või juhtorgani liige on kohustatud tundma ja järgima dopinguvastaseid reegleid, mis on sätestatud maailma dopinguvastases koodeksis ja on selle alusel vastu võetud, samuti spordivõistluste tulemustega manipuleerimise ja väärkohtlemise vastaseid ning muid spordieetika reegleid, mis on sätestatud rahvusvahelise spordiorganisatsiooni, rahvusliku olümpiakomitee, rahvusliku paralümpiakomitee või spordialaliidu kehtestatud dokumentides. Eelnimetatud reeglid kohalduvad ka spordiorganisatsioonidele ja spordikoolidele.  Põhjendus: rahvusliku paralümpiakomitee vastavad reeglid kuuluvad tema alla kuuluvatele sportlastele täitmiseks ning nende rikkumise korral on rahvuslikul paralümpiakomiteel õigus rakendada sama paragrahvi lõikeid 2 ja 3. | Arvestatud. Eelnõu ja seletuskirja sõnastust täiendatud. |
| **Eesti Kergejõustikuliit** | 1. Spordiseaduse ja tulumaksuseaduse muutmise seaduse eelnõu seletuskiri  2.2. Dopinguvastaste reeglite täpsustamine ja toetuste tagasinõudmine  Dopingu-, kokkuleppemängude-, väärkohtlemise vastaste ja teiste spordieetika reeglite rikkumise eest karistada saanud sportlastele, treeneritele ja teistele taustapersonali liikmetele ei maksta muudatuse kohaselt sporditoetusi karistuse kandmise perioodil. Toetuse andjale antakse võimalus väljamakstud toetusi alates muudatuse jõustumisest toimepandud rikkumiste eest tagasi nõuda.  Riiklikud toetused on näiteks riigi spordistipendium ja spordipreemia, Eesti Olümpiakomitee (edaspidi EOK) eraldatavad saavutusspordi toetused ja medalivõitjate preemiad, olümpiavõitja riiklik toetus, treeneri tööjõukulu toetus, sportlase stipendium ning sportlasetoetus.  Siin tuleks täpsustada, kes on Toetuse andja, sest vaadates praegust asjade kulugu, siis Toetuse andja alaliidu mõistes on EOK ehk siis võimalus toetus rikkujalt tagasi nõuda on EOK-l mitte alaliidul.  2.3. Spordiürituste korraldamise nõuete ajakohastamine  Spordiseaduse  § 20.   Spordiürituse korraldamise loa taotlemine  Spordiürituse korraldamise luba tuleb taotleda ainult alljärgnevatele üritustele,  1) jalgpalli, jäähoki ja korvpalli A-koondise mäng või turniir;  2) jalgpalliklubi UEFA karikasarja mäng või turniir;  3) meistriliiga jalgpalli-, jäähoki- või korvpalliklubi sõpruskohtumine välismaa klubi või koondisega.  Ma ei leia hetkel spordiseadusest ega ka seletuskirjast, et loa taotlemise eelduseks oleks nn. ürituse korraldaja tausta kontroll?! Ehk siis võib olla võiks selle lisada ühe punktina nõuete loetelusse, et korraldaja jälgib Ausa mängu põhimõtteid ja eetikakoodeksit ja inimõigusi?!  Seda punkti võiks täiendada:  12) info ligipääsetavuse ning erivajadustega inimeste kaasamiseks planeeritud tegevuste – kõikidele isikutele sõltumata nende rassilisest või usulisest kuuluvusest. | Võetud teadmiseks ja selgitatud ettepaneku esitajale - kuna toetuse andjaks võib olla erinev asutus, siis ei ole seaduse tasandil konkreetselt välja toodud, kes on toetuse andjaks. Toetuse andja selgub eraldi iga rikkumise ja toetuse liigi puhul.  Hetkel ei näe me vajadust riiklikult täiendavalt reguleerida korraldaja tausta uurimist korraldamise loa menetlemisel. |

1. Sisekaitseakadeemia, 2017, lk 194 [↑](#footnote-ref-1)